2001D0812 — DA — 02.09.2006 — 001.001

Dette dokument er et dokumentationsredskab, og institutionerne påtager sig intet ansvar herfor

►B KOMMISSIONENS BESLUTNING af 21. november 2001 om betingelserne for godkendelse af grænsekontrolsteder, der er ansvarlige for veterinærkontrol af tredjelandsprodukter, som føres ind i EF (meddelt under nummer K(2001) 3687) (EØS-relevant tekst) (2001/812/EF) (EFT L 306, 23.11.2001, p.28)

Ændret ved:









▼B

KOMMISSIONENS BESLUTNING

af 21. november 2001

om betingelserne for godkendelse af grænsekontrolsteder, der er ansvarlige for veterinærkontrol af tredjelandsprodukter, som føres ind i EF

(meddelt under nummer K(2001) 3687)

(EØS-relevant tekst)

(2001/812/EF)







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets direktiv 97/78/EF om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet ( 1 ), særlig artikel 6, stk. 2, og artikel 33, og ud fra følgende betragtninger: (1) Grænsekontrolsteder, der håndterer produkter, skal for at blive godkendt og opført på en liste over godkendte grænsekontrolsteder i De Europæiske Fællesskabers Tidende opfylde de almindelige betingelser i bilag II til direktiv 97/78/EF. (2) På baggrund af erfaringerne fra den kontrol, som Levnedsmiddel- og Veterinærkontoret har udført, bør de nærmere betingelser for grænsekontrolsteder og dertil hørende inspektionscentre nu ændres og ajourføres. Ved denne beslutning fastsættes det, hvilke faciliteter, hvilket udstyr og hvilke procedurer der kræves, og Kommissionens beslutning 92/525/EØF ( 2 ) ophæves. (3) Alle lokaliteter, der skal anvendes som grænsekontrolsteder, skal være undergivet embedsdyrlægens kontrol, og han skal til enhver tid have adgang til dem, herunder til rum i bygninger, der anvendes i erhvervsøjemed. (4) For at øge effektiviteten på steder, hvor der kun håndteres bestemte produktkategorier, bør grænsekontrolsteder kun opføres på listen over godkendte grænsekontrolsteder for disse kategorier, og faciliteterne kan da begrænses til og udelukkende anvendes til disse produktkategorier. (5) Grænsekontrolstederne kan af fleksibilitetshensyn opdeles i forskellige inspektionscentre, hvor der kan undersøges produkter, og som kan være fælles om de fleste kontorfaciliteter og visse former for dokumentation eller udstyr, som opbevares andetsteds på grænsekontrolstedet. (6) Der bør dog fastsættes begrænsninger for fleksibiliteten for at sikre, at inspektionscentrene rent faktisk drives under embedsdyrlægens kontrol og ikke ligger for langt fra det udpegede centralkontor, da centrene ellers bør godkendes som uafhængige grænsekontrolsteder. (7) Et grænsekontrolsted og dertil hørende inspektionscentre bør opfylde de minimumskrav til faciliteter, udstyr og driftsbetingelser, som er fastsat i denne beslutning. (8) Alle grænsekontrolsteder skal være godkendt af Kommissionen og opført på listen over godkendte grænsekontrolsteder i De Europæiske Fællesskabers Tidende. (9) Af hensyn til gennemsigtigheden bør alle inspektionscentre, der hører til et grænsekontrolsted, være opført sammen med selve grænsekontrolstedet i den relevante kommissionsbeslutning, som er offentliggjort i De Europæiske Fællesskabers Tidende. (10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité — ud fra følgende betragtninger: VEDTAGET FØLGENDE BESLUTNING:







Artikel 1

1. Et grænsekontrolsted består af faciliteter, hvor der udføres veterinærkontrol under embedsdyrlægens ansvar eller, når det gælder fiskerivarer, under embedsdyrlægens eller den i Kommissionens beslutning 93/352/EF ( 3 ) nævnte officielle persons ansvar, og som er anlagt på en sådan måde, at faciliteterne udgør en komplet arbejdsenhed. Hvis et grænsekontrolsted består af flere sæt faciliteter, der ligger samme sted, skal grænsekontrolstedet have navn efter kompleksets geografiske beliggenhed.

2. Et grænsekontrolsted skal omfatte alle de faciliteter, der er nævnt i artikel 4 i denne beslutning, hvor animalske produkter fra tredjelande kan frembydes med henblik på indførsel til EF og undergå den nødvendigt dokumentkontrol, identitetskontrol og fysiske kontrol.

3. Hvis grænsestedets geografiske beliggenhed eller størrelse kræver det, eller hvis det er nødvendigt for at forvalte grænsekontrollen effektivt, kan et grænsekontrolsted være udstyret med flere faciliteter eller inspektionscentre for at kunne gennemføre den nødvendige kontrol af de produktkategorier, som det er godkendt til.

Artikel 2

1. Uanset bilag II til direktiv 97/78/EF skal alle grænsekontrolsteder som nævnt i artikel 6 i det direktiv råde over de faciliteter, det personale og det udstyr og anvende de procedurer, der er fastsat i denne beslutning og i bilaget hertil, for at blive godkendt og optaget på listen i De Europæiske Fællesskabers Tidende og for at bevare godkendelsen.

2. De lokaliteter, der anvendes som grænsekontrolsted, eller dertil hørende inspektionscentre skal være undergivet embedsdyrlægens kontrol eller, når det gælder fiskerivarer, enten embedsdyrlægens eller den i beslutning 93/352/EØF nævnte udpegede officielle persons kontrol, og de skal til enhver tid have adgang til dem.

Artikel 3

1. En medlemsstat kan foreslå, at et grænsekontrolsted efter godkendelsen opføres på den officielle liste til kontrol af alle produktkategorier eller kun bestemte produktkategorier. I sidstnævnte tilfælde skal medlemsstaten godtgøre, at kontrolstedet har de faciliteter, det personale og det udstyr, der er nødvendigt for at foretage kontrollen af disse produkter.

2. I De Europæiske Fællesskabers Tidende anføres det, om grænsekontrolstederne ligger i havne, i lufthavne, ved veje eller på jernbanestationer. På listen anføres de produktkategorier, som grænsekontrolstedet og eventuelt inspektionscentret er godkendt til at kontrollere, herunder oplysninger om eventuelle yderligere restriktioner med hensyn til de produkter, som bestemte grænsekontrolsteder kan kontrollere.

3. Hvis et grænsekontrolsted kun er godkendt for bestemte produktkategorier, kan grænsekontrolstedets faciliteter begrænses til, hvad der er nødvendigt og relevant for udførelsen af veterinærkontrol af disse begrænsede produktkategorier.

▼M1

4. Uanset stk. 3 kan sendinger af frossen sæd og frosne embryoner, biprodukter eller blodprodukter af animalsk oprindelse, der transporteres ved omgivelsestemperatur i plomberede pakninger eller beholdere med egen temperaturregulering med henblik på teknisk, herunder farmaceutisk, brug, kontrolleres på grænsekontrolsteder, der er opført på listen til og udelukkende er godkendt til håndtering af indpakkede produkter, der transporteres ved omgivelsestemperatur.

▼B

5. Medlemsstaterne underretter Kommissionen om enhver ændring af infrastrukturen eller driften på et grænsekontrolsted eller et dertil hørende inspektionscenter, som er relevant for dets opførelse på listen. Medlemsstaterne kan foreslå, at Kommissionen godkender yderligere produktkategorier for et grænsekontrolsted og ændrer listen i overensstemmelse hermed, efter at myndighederne har kontrolleret, at grænsekontrolstedets faciliteter opfylder kravene i denne beslutning.

Artikel 4

1. Faciliteterne på godkendte grænsekontrolsteder skal være konstrueret og udstyret og vedligeholdes og drives i overensstemmelse med kravene i bilaget til denne beslutning og i de relevante EF-retsforskrifter. Der kan anvendes yderligere nationale hygiejnebestemmelser for produkter, der ikke er fuldstændigt harmoniseret set ud fra et hygiejnesynspunkt.

2. De godkendte grænsekontrolsteder skal mindst have en infrastruktur, som omfatter følgende faciliteter, der ligger i en indbyrdes afstand, som ikke er større, end at arbejdet kan foregå effektivt:

a) Et kontor med de fornødne kommunikationsmidler, herunder telefon, telefax, ANIMO-terminal, fotokopimaskine, al den nødvendige dokumentation og kapacitet til opbevaring af dokumenter vedrørende kontrollen af produkter.

b) Fællesrum, der omfatter omklædningsrum, toiletter og håndvaske til brug for personalet på grænsekontrolstedet, og som kun må deles med andet personale, der beskæftiger sig med offentlig kontrol.

c) Et område til aflæsning af transportmidler, som er afskærmet eller dækket af et tag, undtagen når det drejer sig om sendinger af uld, der ikke ankommer i container, eller løst indladet forarbejdet animalsk protein, der ikke er egnet til konsum, løst indladet gødning eller guano eller løst indladede flydende olier og fedtstoffer, der transporteres i både, for hvilke kravet om tag ikke gælder for. For produkter under temperaturkontrol, som er bestemt til konsum, bør overgangen mellem transport- og aflæsningsområdet være beskyttet eller aflukket udadtil, undtagen for fisk, hvor undtagelsesbestemmelsen som nævnt i artikel 2 i beslutning 93/352/EØF og kapitel II, punkt 2, i bilaget til direktiv 91/493/EØF ( 4 ) finder anvendelse.

d) Et undersøgelseslokale, hvor produkterne inspiceres og der udtages prøver til yderligere test; prøveudtagningsområdet behøver ikke at være adskilt fra undersøgelseslokalet.

e) Hensigtsmæssige oplagringsrum eller -områder, hvor tilbageholdte sendinger kan opbevares samtidig enten kølet, frosset eller ved omgivelsestemperatur under embedsdyrlægens kontrol, indtil resultaterne af laboratorieundersøgelser eller andre undersøgelser foreligger.

3. Grænsekontrolsteder, der er godkendt til at håndtere produktkategorier i kølet eller frossen stand eller ved omgivelsestemperatur, skal være i stand til samtidig at lagre passende produktmængder i hver temperaturkategori. Embedsdyrlægen skal til enhver tid have den fornødne oplagringskapacitet til rådighed.

Det er tilladt at anvende kommercielle lagerfaciliteter tæt på grænsekontrolstedet og i samme havn eller toldområde under embedsdyrlægens kontrol, hvis det tilbageholdte produkt oplagres i et separat, aflåseligt rum eller kammer eller i en zone, der er fuldstændigt indhegnet fra alle andre produkter.

Oplagring i særskilte, fritstående containere, der er permanent placeret ved aflæsningsområdet, er tilladt, hvis containerne er forbundet med aflæsningsområdet på en sådan måde, at aflæsningen kan foregå i ly for vejrliget. Supplerende oplagring af hver enkelt produktkategori i det transportmiddel, som sendingen blev bragt til grænsekontrolstedet i, er tilladt i undtagelsestilfælde under embedsdyrlægens kontrol på grænsekontrolsteder ved veje, på jernbanestationer eller i havne.

4. Produkter til konsum og produkter, der ikke er bestemt til konsum, bør håndteres i separate aflæsningsområder, undersøgelseslokaler og oplagringsfaciliteter. Uanset dette krav kan aflæsningsområderne på grænsekontrolsteder, der er officielt godkendt til kun at kontrollere emballerede produkter, være fælles for produkter til konsum og produkter, der ikke er bestemt til konsum, hvis disse holdes fuldstændigt adskilt under og efter aflæsning, således at der undgås krydskontamination.

▼M1

5. Uanset stk. 4 kan grænsekontrolsteder, der ikke kontrollerer et væsentligt antal sendinger årligt af nogen bestemt kategori af produkter, hverken produkter til konsum eller produkter, der ikke er bestemt til konsum, på grundlag af en risikovurdering foretaget af den kompetente myndighed benytte de samme faciliteter til aflæsning, kontrol og oplagring af alle produkter, som de er godkendt til at kontrollere, hvis sendingerne ekspederes på forskellige tidspunkter og faciliteterne om nødvendigt rengøres og desinficeres på passende måde mellem håndtering og kontrol af de forskellige sendinger. Begrundelsen for en sådan dispensation og den tilgrundliggende risikovurdering meddeles til Kommissionen.

▼B

Artikel 5

1. Medlemsstaterne kan foreslå, at der i forbindelse med allerede godkendte grænsekontrolsteder optages yderligere inspektionscentre på listen i De Europæiske Fællesskabers Tidende, efter at myndighederne har kontrolleret, at de opfylder kravene i denne beslutning. Centrenes faciliteter bør være afpasset efter mængden og arten af de forskellige produkter, der passerer gennem dem.

2. Opdeles et grænsekontrolsted i forskellige inspektionscentre, skal disse:

— ligge i samme toldområde eller -distrikt som det grænsekontrolsted, de hører til

— ligge inden for en for arbejdet rimelig afstand fra grænsekontrolstedets centralkontor og påviseligt være under embedsdyrlægens kontrol

— føre særlig bog over de undersøgte sendinger.

3. Inspektionscentre behøver ikke at have:

— arkivfaciliteter, ANIMO-terminal eller fotokopimaskine

— hele veterinærkontrollovgivningen og -dokumentationen, men kun dokumenter, der er relevante og nødvendige for centrets veterinærkontrol.

Artikel 6

I de tilfælde, der er nævnt i artikel 6, stk. 2, litra b), i direktiv 97/78/EF, er den rimelige frist, som medlemsstaterne har til at efterkomme henstillinger, der er fremsat i forbindelse med inspektionsrapporter, inden Kommissionen helt eller delvis sletter grænsekontrolstedet af listen — i sidstnævnte tilfælde for så vidt angår de produktkategorier og/eller inspektionscentre, som henstillingerne gælder — regnet fra datoen for modtagelsen af den endelige rapport på medlemsstatens sprog som følger:

— for mangler med hensyn til faciliteter (kun deres konstruktion) eller personalets omfang: 6 måneder; hvis nye erstatningsfaciliteter er under opførelse, kan der sættes en frist for arbejdets gennemførelse efter aftale mellem medlemsstaten og Kommissionen i det konkrete tilfælde

— for mangler med hensyn til alle andre aspekter: 3 måneder.

Hvis der foreligger potentielt alvorlige risici for dyre- eller folkesundheden kan denne frist være kortere.

Artikel 7

Beslutning 92/525/EØF ophæves, og i henhold til artikel 33 i direktiv 97/78/EF anvendes denne beslutning fra tyvendedagen efter dens offentliggørelse i De Europæiske Fællesskabers Tidende.

Artikel 8

Denne beslutning er rettet til medlemsstaterne.









BILAG

BETINGELSER FOR GODKENDELSE AF GRÆNSEKONTROLSTEDER

For at blive godkendt og opført på listen skal grænsekontrolstederne være konstrueret således, at der sikres et passende hygiejneniveau og undgås krydskontamination.

I rum på grænsekontrolstedet eller inspektionscentret, hvor der aflæsses, kontrolleres eller oplagres produkter, skal der være:

— vægge med glatte afvaskelige overflader og gulve, som er lette at rengøre og desinficere og har ordentligt afløb

— rene lofter, som er lette at rengøre

— tilstrækkelig naturlig eller kunstig belysning

— tilstrækkelig tilførsel af varmt og koldt vand i alle undersøgelseslokaler

1. Teknisk udstyr

a) Grænsekontrolsteder og inspektionscentre skal til enhver tid mindst råde over følgende: — udstyr (eller adgang til udstyr) til vejning af sendinger, som skal kontrolleres — udstyr til åbning og undersøgelse af sendinger, der frembydes til undersøgelse — rengørings- og desinfektionsudstyr, som er anbragt på egnede steder og afpasset efter kontrolstedets behov, eller dokumentation for, at rengøringen og desinfektionen udføres af et uafhængigt rengøringsfirma — udstyr til at styre temperaturen i temperaturregulerede rum.

b) I undersøgelseslokaler skal der mindst være: — et arbejdsbord med glatte afvaskelige overflader, som er lette at rengøre og desinficere — udstyr til prøveudtagning — sav, kniv, dåseåbner, en anordning til udtagning af prøver af sendinger og prøvebeholdere — forseglingstape og nummererede plomber eller etiketter, som er tydeligt mærket, til sikring af sporbarhed — et termometer til måling af både overflade- og centrumstemperatur, en vægt og et pH-meter til ferske produkter — udstyr til optøning eller en mikrobølgeovn — faciliteter til midlertidig opbevaring af prøver under temperaturkontrol indtil afsendelsen til laboratoriet. Der bør også forefindes egnede beholdere til transport af disse prøver.

c) Grænsekontrolsteder og inspektionscentre, der kun er godkendt til kontrol af bestemte produktkategorier, skal have — det i litra a) og b) nævnte udstyr, der er relevant for de produkter, som grænsekontrolstedet eller inspektionscentret håndterer.

2. Personale

1. Grænsekontrolsteder skal drives under en embedsdyrlæges ansvar eller, når det gælder fiskerivarer, enten under embedsdyrlægens eller den i beslutning 93/352/EØF nævnte officielle persons ansvar, og denne skal være til stede på grænsekontrolstedet og inspektionscentrene under kontrollen af produkter. Kontrolstedet skal have tilstrækkeligt personale til at udføre al den kontrol, der kræves på grænsekontrolstedet.

2. Embedsdyrlægen kan lade sig bistå af særligt uddannede medhjælpere, der arbejder under hans ansvar, i forbindelse med følgende opgaver: a) kontrol af dokumenter b) udførelse af identitetskontrol og fysisk kontrol, prøveudtagning og almindelige analyser c) administrative opgaver og procedurer. Det er op til embedsdyrlægen at træffe den endelige afgørelse. Grænsekontrolstedet fører bog over den uddannelse, personalet har fået i veterinærkontrol.

3. Dokumentation

Grænsekontrolstedet skal opbevare følgende dokumentation:

Indtil SHIFT-systemet er iværksat, skal embedsdyrlægen, der er ansvarlig for kontrollen på grænsekontrolstedet, mindst have følgende til sin rådighed på centralkontoret:

1) en ajourført liste over de tredjelande eller dele af tredjelande, der har tilladelse til at sende produkter til EF eller til bestemte medlemsstater

2) kopier af EF's eller medlemsstaternes forskellige beslutninger om forskrifter for sundhedscertifikater og hygiejnecertifikater eller ethvert andet dokument, der skal ledsage tredjelandsprodukter, som sendes til EF eller til bestemte medlemsstater

3) en ajourført liste over de tredjelandsvirksomheder, der har tilladelse til at sende produkter til EF, eller over nationale godkendte virksomheder, når det gælder ikke-harmoniserede produkter

4) kopier af eventuelle beslutninger om forbud mod eller begrænsning af importen af produkter til EF

5) en ajourført liste over godkendte grænsekontrolsteder med alle foreliggende oplysninger om disse kontrolsteder

6) en aktuel liste over de frizoner, frilagre og toldoplag, der er godkendt efter artikel 12, stk. 4, og over de leverandører, der er godkendt efter artikel 13 i direktiv 97/78/EF, i alle medlemsstaterne

7) en ajourført liste for den pågældende medlemsstat over de virksomheder, der er godkendt til at modtage kanaliserede produkter i henhold til artikel 8, stk. 6, i direktiv 97/78/EF

8) ajourførte udgaver af de relevante EF-retsforskrifter for produkter og procedurer, der er omfattet af veterinærkontrol.

4. Registre

▼M1

Følgende opbevares i elektronisk form eller i papirudgave, såfremt de pågældende oplysninger ikke registreres i TRACES på grænsekontrolstedet:

▼B

1) ajourførte oplysninger om afviste sendinger, som ikke må importeres til eller føres ind i EF, og som er blevet returneret; hver enkelt medlemsstat giver de øvrige medlemsstater og Kommissionen alle oplysninger om de returnerede sendinger; den centrale myndighed sender disse oplysninger til hvert enkelt grænsekontrolsted

2) et register som krævet i henhold til Kommissionens beslutning 97/394/EF den 6. juni 1997 om fastsættelse af minimumsdata med henblik på databaserne vedrørende dyr og produkter, der føres ind i Fællesskabet ( 5 )

3) et register over alle sendinger, der enten returneres i henhold til Kommissionens beslutning 97/152/EF ( 6 ), destrueres eller af embedsdyrlægen på grænsekontrolstedet godkendes til anden anvendelse end konsum; registret skal omfatte alle tilfælde, hvor embedsdyrlægen har sat en frist for handling eller reaktion, når varer afvises, sendes i transit eller kanaliseres og en opfølgning er påkrævet

4) et register over alle prøver, der er udtaget på grænsekontrolstedet med henblik på laboratorieundersøgelser, med oplysninger om den laboratorieundersøgelse, der er anmodet om, og resultaterne (positive og negative) af disse undersøgelser

5) et register som krævet i henhold til Kommissionens beslutning 94/360/EF om mindre hyppig fysisk kontrol af sendinger af bestemte produkter, der skal indføres fra tredjelande i henhold til direktiv 90/675/EØF ( 7 ), eventuelt i edb-format.

5. Procedurer

1. Myndighederne bestræber sig på at etablere et tæt samarbejde mellem de forskellige tjenester, der deltager i kontrollen af tredjelandsprodukter.

2. Al fysisk kontrol og identitetskontrol, bortset fra kontrol af plomber, skal foregå i en kontrolfacilitet. Al kontrollen udføres på en sådan måde, at der undgås krydskontamination, og at der i givet fald tages hensyn til den kontrollerede temperatur ved hvilken produkterne transporteres. Når det drejer sig om uemballerede produkter til konsum, udføres al kontrol i ly for vejrliget, og der sørges for hygiejnisk håndtering og beskyttelse af produkterne under af- og pålæsning.

3. Embedsdyrlægen skal mindst have kendskab til procedurerne for bortskaffelse af animalske affaldsprodukter, der aflæsses fra transportmidler i det område, som han er ansvarlig for. Hvis han også er ansvarlig for bortskaffelsen, skal der føres register over den udførte kontrol og konstaterede uregelmæssigheder. Hvis bortskaffelsen sorterer under en anden myndighed, arbejder embedsdyrlægen tæt sammen med dette organ og holder al relevant information til rådighed.

4. Embedsdyrlægen skal have behørigt kendskab til eventuelle frizoner, frilagre, toldoplag eller skibsprovianteringshandlere i eller i umiddelbar nærhed af det område, der henhører under grænsekontrolstedet. Der skal foretages regelmæssig kontrol på disse lagre eller hos disse skibsprovianteringshandlere, og et register til dokumentation heraf skal opbevares på grænsekontrolstedets kontor.